**Syyhyinfo IUHVA nettisivuille**

**Mikä on syyhy?**

Syyhy (punkkisyyhy, scabies) on punkin (Sarcoptes scabiei) aiheuttama ihmisen loistauti, joka tarttuu ihmisestä toiseen ihokontaktissa, myös seksin välityksellä tai vuodevaatteiden ja vaatteiden välityksellä. Eläimillä on omat syyhypunkkinsa, jotka tarttuvat harvoin ihmiseen. Ihmiskehon ulkopuolella punkki kuolee 48–72 tunnissa. Varma syyhydiagnoosi perustuu ihosta mikroskoopilla katsottavaksi kaivetun punkin löytymiseen ja syyhykäytävien toteamiseen. Mikäli epäilet syyhyä, tai sinulla on syyhyyn sopivia oireita, on syytä hakeutua lääkäriin, jotta mahdollinen diagnoosi voidaan tehdä. Syyhydiagnoosin tekeminen voi olla haastavaa, koska oireet saattavat olla epämääräisiä. Jos lapsellanne todetaan syyhy, ilmoittakaa tästä oman päiväkotiryhmän työntekijälle tai luokanopettajalle.

**Oireet**

Tyypillisin oire on voimakas kutina sormien välissä, ranteissa, vatsassa, pakaranseudussa, rinnassa, nilkoissa ja sukupuolielimissä. Kutina on voimakasta etenkin iltaisin ja öisin. Muita oireita ovat ihottuma, raapimajäljet, näppylät, vesirakkulat ja rihmamaiset punkin kaivamat käytävät. Alkuvaiheessa käytäviä ei välttämättä löydy lainkaan.

Syyhykutina alkaa yleensä 3–8 viikon kuluttua tartunnasta, kun elimistö on ehtinyt herkistyä punkkia ja sen eritteitä kohtaan. Uusintatartunnassa oireita voi ilmetä jo 1-3 päivän jälkeen.

**Tarttuminen**

Tartunta edellyttää **läheistä ja/tai toistuvaa ihokontaktia tartunnan saaneen ihmisen kanssa** (perheen sisällä, päiväkodissa, koulussa, laitoshoidossa, seksikontaktissa) tai nukkumalla samassa sängyssä, harvemmin vaatteiden ja huonekalujen välityksellä. Tartuntaan riittää yksikin punkkinaaras, mutta kättely tai muu lyhyt kosketus ei yleensä riitä punkin siirtymiseen henkilöstä toiseen.

**Hoito**

Syyhy hoidetaan ilman reseptiä saatavalla permetriinihoitovoiteella (Nix®) tai ivermektiini tablettilääkityksellä (Scatol®), joka on reseptilääke. Lääkärin reseptillä saa myös syyhyn hoitoon tarkoitettua rikkivaseliinivoidetta.

**Syyhyn itsehoito**

Mikäli tiedossa on altistuminen syyhylle ja/tai syyhylle sopivat oireet, voi syyhyä hoitaa apteekista ilman reseptiä ostettavalla lääkehoitovoiteella (5% permetriini). Tämä koskee myös todetun syyhytartunnan saaneen lähipiirin oireettomia henkilöitä (samassa taloudessa asuvat, seurustelukumppanit).

* Hoito tulee toistaa noin viikon välein (toinen hoitokerta 7–10 vrk jälkeen), koska syyhylääkkeet tehoavat vain eläviin syyhypunkkeihin. Toinen hoitokerta tarvitaan vastakuoriutuneiden syyhypunkkien hoitamiseksi.
* Jos lapsella on useampi koti, tulee hoitaa kaikkien kotien perheenjäsenet samanaikaisesti.
* Kaikki samassa taloudessa asuvat sekä läheisessä kanssakäymisessä olleet ihmiset kuten seurustelukumppanit tulee hoitaa samanaikaisesti, vaikka heillä ei olisikaan oireita.
* Ennen voiteen levittämistä sormien ja varpaiden kynnet leikataan lyhyeksi.
* Permetriinivoide levitetään aikuisilla koko iholle, myös hiuspohjaan, korviin, miehillä parran juureen ja alle 3-vuotiaille lapsille myös kasvoihin (ei silmien alueelle). Voitele erityisen huolellisesti navan sisäalue, kynsien aluset, sormien ja varpaiden välit, taipeet, kainalot, ulkoiset sukuelimet, nivuset ja pakaravako.
* Käsien suojaksi voidaan käyttää voiteen levittämisen jälkeen puuvillakäsineitä**.** Jos kädet pestään 12 tunnin kuluessa käsittelystä, ne on voideltava uudestaan. Lapsilla käsineet suojaavat myös siitä, ettei ärsyttävää ainetta pääse silmiin tai suuhun.
* Permetriinivoiteen tulisi vaikuttaa iholla vähintään 12-24 tuntia.
* Syyhyhoito on hyvä tehdä illalla. Seuraavana aamuna tai 24 tunnin kuluttua pestään kaikki petivaatteet, yöpuvut ja muut vaatteet, käydään suihkussa ja pestään sen jälkeen myös pyyhe.

**Perusteellinen syyhysiivous**

* Hoidon jälkeisenä päivänä tehdään perusteellinen syyhysiivous. Pelkkä lääkehoito ei riitä. Syyhysiivous tehdään myös toisen hoitokerran yhteydessä.
* Kaikkien samassa taloudessa asuvien viikon aikana käytössä olleet vaatteet, pyyhkeet, vuodevaatteet, petauspatjat, peitot ja tyynyt pestään vähintään 60 asteessa. Samoin kaikkien perheenjäsenten päähineet, käsineet, kaulahuivit, hunnut, hiusdonitsit ja -lenkit, vaatteet, vauvan aktiivisuusmatot, hyppykeinut ja kankaiset lelut jne.
* Sohvat, sohvatyynyt, päällystetyt tuolit, matot, istuinpehmusteet, auton penkit yms. tekstiilit imuroidaan huolellisesti ja mahdollisuuksien mukaan pestään tai otetaan pois käytöstä viikoksi. Imuroinnin jälkeen pölypussi vaihdetaan tai imurin säiliö puhdistetaan.
* Vaikeasti pestävät tekstiilit, kuten takit, kengät, peitot, paksut petauspatjat, lastenvaunut ja -rattaat, vauvan turvakaukalo tai -istuin, laukut, reput, harrastusvälineet ja terassipehmusteet poistetaan käytöstä viikoksi. Ne voi myös laittaa yöksi muovipussissa pakkaseen vähintään -18 asteeseen tai kahdeksi tunniksi 100-asteiseen saunaan, paloturvallisuus huomioiden.